# Forskrift for graden philosophiae doctor (ph.d.) ved Norges miljø- og biovitenskapelige universitet

## Fastsatt av Universitetsstyret xx.xx.2014, med hjemmel i lov av 01.04.2005 nr. 15 om universiteter og høgskoler §§3-3 og 3-7

Innhold

[I. Innledende bestemmelser 2](#_Toc380612518)

[§ 1 Virkeområde 2](#_Toc380612519)

[§ 2 Mål for, omfang av og innhold i ph.d.-utdanningen 2](#_Toc380612520)

[§ 3 Ansvar for ph.d-utdanningen 2](#_Toc380612521)

[§ 4 Kvalitetssikring 2](#_Toc380612522)

[II. DEL II OPPTAK 2](#_Toc380612523)

[§ 5 Opptak 2](#_Toc380612524)

[§ 6 Ph.d.-avtale, avtaleperiode og avslutning før avtalt tid 3](#_Toc380612525)

[III. GJENNOMFØRING 4](#_Toc380612526)

[§ 7 Veiledning 4](#_Toc380612527)

[§ 8 Opplæringsdel 5](#_Toc380612528)

[§ 9 Rapportering 6](#_Toc380612529)

[§ 10 Ph.d.-avhandling 6](#_Toc380612530)

[§ 11 Meldeplikt om arbeidsresultater som har potensial for næringsmessig utnyttelse 7](#_Toc380612531)

[IV. FULLFØRING 7](#_Toc380612532)

[§ 12 Bedømmelse 7](#_Toc380612533)

[§ 13 Innlevering 8](#_Toc380612534)

[§ 14 Oppnevning av bedømmelseskomité 8](#_Toc380612535)

[§ 15 Bedømmelseskomiteens arbeid 9](#_Toc380612536)

[§ 16 Institusjonens behandling av bedømmelseskomiteens innstilling 10](#_Toc380612537)

[§ 17 Offentliggjøring av avhandlingen 10](#_Toc380612538)

[§ 18 Prøveforelesning og forsvar av avhandlingen (disputas) 11](#_Toc380612539)

[§ 19 Godkjenning av prøveforelesning og disputas 12](#_Toc380612540)

[§ 20 Tildeling av graden og vitnemål 12](#_Toc380612541)

[§ 21 Vedlegg til vitnemål (Diploma Supplement) 12](#_Toc380612542)

[§ 22 Fellesgrader og cotutelle-avtaler 12](#_Toc380612543)

[V. KLAGE, IKRAFTTREDELSE OG OVERGANGSBESTEMMELSER 13](#_Toc380612544)

[§ 23 Klage 13](#_Toc380612545)

[§ 24 Ikrafttredelse 13](#_Toc380612546)

## Innledende bestemmelser

### Virkeområde

Forskriften gjelder utdanning som fører fram til graden philosophiae doctor (ph.d.) ved Norges miljø- og biovitenskapelige universitet (NMBU). Forskriften gjelder mål, ansvarsforhold, opptak, gjennomføring og avslutning av ph.d-utdanningen, herunder samarbeid om ph.d.-utdanning med annen gradsgivende institusjon.

### Mål for, omfang av og innhold i ph.d.-utdanningen

Ph.d.‐utdanningen ved NMBU skal utdanne selvstendige forskere som er kvalifiserte for forskningsvirksomhet av internasjonal standard og for annet arbeid der det stilles store krav til vitenskapelig innsikt og analytisk tenking, i samsvar med god vitenskapelig praksis og forskningsetiske standarder.

Ph.d.‐utdanningen skal gi kandidaten kunnskaper, ferdigheter og kompetanse i tråd med det nasjonale kvalifikasjonsrammeverket.

Ph.d.-utdanningen har en normert tidsramme på tre (3) års heltidsstudium. Ph.d.-utdanningens viktigste komponent er et selvstendig forskningsarbeid som gjennomføres under aktiv veiledning.

Ph.d.-graden tildeles på grunnlag av:

* + godkjent opplæringsdel
  + godkjent vitenskapelig avhandling
  + godkjent prøveforelesning over oppgitt emne
  + godkjent offentlig forsvar av avhandlingen (disputas)

### Ansvar for ph.d-utdanningen

Universitetsstyret har det overordnede ansvaret for ph.d.-utdanningen ved NMBU. I tilfeller der instituttet er beslutningstaker, avgjør instituttleder ansvarsfordelingen mellom ulike instituttorganer. Forskningsutvalget ved NMBU (FU) er styrets rådgiver i saker som gjelder ph.d.-utdanningen og har ansvaret. FU har et særlig ansvar for å initiere tiltak som hever kvaliteten på ph.d.-utdanningen.

### Kvalitetssikring

Ph.d.-utdanningen omfattes av NMBUs kvalitetssystem[[1]](#footnote-1).

## DEL II OPPTAK

### Opptak

#### Vilkår for opptak

For å bli tatt opp som ph.d.-kandidat må søkeren ha faglig relevant utdanning, tilsvarende en femårig norsk høyere utdanning, hvorav 120 studiepoeng er på masternivå, for eksempel Mastergrad, cand.med.vet.-grad eller femårig profesjonsutdanning. Søkeren skal i grunnutdanningen ha oppnådd et læringsutbytte tilsvarende beskrivelsene i det nasjonale kvalifikasjonsrammeverkets andre syklus. Instituttet som det søkes opptak ved, kan stille krav om at søkere gjennomgår særskilte kurs og/eller består særskilt prøve før opptak.

Søkeren skal ha en dokumentert sterk faglig bakgrunn fra sitt tidligere studium. Instituttet som det søkes opptak ved kan spesifisere dette nærmere, for eksempel i form av karakterkrav.

Opptak skjer fortløpende. Det enkelte institutt har opptaksmyndighet.

Søknad om opptak sendes til aktuelt institutt, på fastsatt søknadsskjema, og skal være behandlet senest tre (3) måneder etter oppstart[[2]](#footnote-2). Søknad om opptak skal inneholde:

* dokumentasjon av den utdanningen som skal ligge til grunn for opptaket
* dokumentasjon av kunnskap i engelsk
* prosjektskisse med plan for forskningsarbeidet
* redegjørelse for nødvendig infrastruktur
* eventuelt ønske om bruk av et annet språk enn engelsk eller norsk i avhandlingen
* forslag til veiledergruppe og angivelse av tilknytning til aktivt forskningsmiljø
* eventuelle planer for opphold ved annen institusjon
* oversikt over finansieringskilder

En samlet vurdering av søknaden legges til grunn for vedtak. En forutsetning for opptak er at søkerens faglige bakgrunn tilfredsstiller nevnte opptakskrav. I opptaksvedtaket skal veiledere oppnevnes, og avtaleperioden skal fastsettes med startdato og sluttdato.

Opptak kan vedtas med forbehold om:

* finansiering, opptakskapasitet, tilleggsutdanning og at behov for infrastruktur løses
* enighet om eventuelle immateriellrettslige forhold ved avtaleinngåelse (jf. § 6-1).

Opptak skal nektes dersom:

* + opphavsrettslige avtaler er til hinder for publisering og offentlig forsvar av avhandlingen
  + de immaterialrettslige avtaler som er inngått, er så urimelige at NMBU ikke bør medvirke i prosjektet
  + det gjenstår mindre enn ett års fulltidsarbeid med forskningsprosjektet ved søknadstidspunkt

#### Infrastruktur

Kandidaten skal ha til disposisjon nødvendig infrastruktur for gjennomføring av forskningsprosjektet. For kandidater som har ekstern finansiering eller er tilsatt utenfor NMBU inngås det avtale mellom institusjon og ekstern part i forbindelse med det enkelte forskningsprosjekt. Slik avtale skal foreligge når opptaksvedtaket for den aktuelle kandidaten fattes.

### Ph.d.-avtale og utdanningsplan, avtaleperiode og avslutning før avtalt tid

#### Ph.d.-avtale og utdanningsplan

Ph.d.-utdanningen skal formaliseres i form av en skriftlig avtale, på fastsatt skjema, senest seks (6) måneder etter oppstart. Avtalen inngås mellom ph.d.-kandidat, veiledergruppe og instituttet ph.d.-kandidaten er tatt opp ved, eventuelt også med eksterne institusjoner.

Avtalen fastsetter partenes ansvar, rettigheter og plikter, blant annet når det gjelder finansiering, veiledning, rapportering, publisering og eiendomsrett til resultater. Avtalen skal sikre at ph.d.-kandidaten inngår i et aktivt forskermiljø og legge til rette for at ph.d.-utdanningen kan gjennomføres til avtalt tid.

Avtalen skal inneholde:

* finansieringsplan
* opphavsrettslige avtaler der dette er aktuelt
* immateriellrettslige avtaler der dette er aktuelt

Ved vesentlige endringer i avtalte forhold, skal ny avtale utarbeides og godkjennes av instituttet kandidaten er tatt opp ved.

Ph.d.-kandidaten skal, i samarbeid med veiledergruppen, utarbeide en utdanningsplan innen 6 måneder etter oppstart. Utdanningsplanen skal inneholde:

* fullstendig prosjektbeskrivelse for forskningsoppgaven
* framdriftsplan for gjennomføring av forskningsdelen, inkludert publiseringsplan og plan for faglig formidling
* plan for gjennomføring av opplæringsdelen inkludert emnebeskrivelser
* eventuelle planer for opphold ved andre forskningsinstitusjoner eller virksomheter

Instituttet godkjenner utdanningsplanen. Dersom det i løpet av studietiden er behov for å gjøre vesentlige endringer i utdanningsplanen skal omarbeidet plan også godkjennes.

#### Avtaleperiode

Ph.d.-utdanningen er normert til tre (3) års fulltidsstudier (jf. § 2). Maksimal studietid for ph.d.-utdanningen er åtte (8) år fra opptaksdato til innlevering av avhandlingen til bedømmelse, når pliktarbeid og lovhjemlede avbrudd er trukket fra. Avtaleperioden skal gå fram av avtalen. Instituttet kan forlenge avtaleperioden etter begrunnet søknad fra ph.d.-kandidaten. Ved innvilget forlengelse kan instituttet sette ytterligere betingelser. Etter opptaksperiodens utløp opphører partenes rettigheter og plikter i henhold til ph.d.-avtalen. Kandidaten kan likevel søke om å få levere inn avhandlingen til bedømmelse for ph.d.- graden.

#### Avslutning før avtalt tid

*Frivillig avslutning*

Kandidaten og instituttet kan avtale at ph.d.‐utdanningen avsluttes før avtalt tid. Ved slik avslutning av ph.d.‐utdanningen skal det fastsettes skriftlig hvordan spørsmål knyttet til eventuelle tilsettingsforhold, finansiering, rettigheter til resultater osv. skal ordnes. Ved frivillig avslutning som skyldes kandidatens ønske om å skifte prosjekt, skal kandidaten søke om nytt opptak på grunnlag av det nye prosjektet. Begrunnet søknad sendes instituttet som fatter vedtak i saken.

*Tvungen avslutning*

Instituttet kan vedta tvungen avslutning av ph.d.-utdanningen før avtalt tid. Slik avslutning kan

besluttes hvis ett eller flere av følgende forhold foreligger:

* Gjentatte eller vesentlige brudd fra kandidatens side på informasjons-, oppfølgings- eller rapporteringsplikt
* Forsinkelse i framdriften av forskningsprosjektet som er av en slik art at det skaper begrunnet tvil om kandidaten vil kunne fullføre prosjektet innenfor avtalt tid. For å danne grunnlag for tvungen avslutning må forsinkelsen skyldes forhold som kandidaten selv rår over.
* Brudd på de forskningsetiske retningslinjer som gjelder for fagområdet, herunder fusk som rammes av reglene i Lov om universiteter og høyskoler, § 4.7.
* Opptreden fra en kandidat bryter med den tillit som må foreligge mellom NMBU og kandidat under gjennomføringen, herunder straffbare forhold knyttet til gjennomføringen av ph.d.-utdanningen.

Ph.d.-kandidater tilsatt ved NMBU kan sies opp fra sin stilling når det er saklig grunn i virksomhetens eller tjenestemannens forhold, jf. Lov om statens tjenestemenn §§ 9 og 10, eller avskjediges i henhold til § 15.

## GJENNOMFØRING

### Veiledning

Arbeidet med doktoravhandlingen skal foregå under individuell veiledning. Det skal være en veiledergruppe som består av minst to vitenskapelige ansatte, hvorav én oppnevnes som hovedveileder. Veiledere skal ha doktorgrad eller tilsvarende kompetanse innenfor relevante fagfelt og være aktive forskere. Hovedveileder skal ha tidligere erfaring fra, eller opplæring som, veileder for ph.d.-kandidater. Hovedveileder har det faglige hovedansvaret for ph.d.-kandidaten. Hovedveileder skal være vitenskapelig ansatt ved NMBU. I tilfeller der ansatte ved NMBU ikke har den tilstrekkelige faglige kompetansen til å fylle hovedveileders oppgaver, kan det oppnevnes ekstern hovedveileder. Ekstern hovedveileder må dokumentere erfaring fra ph.d.-veiledning og kjennskap til ph.d.-utdanningen ved NMBU. Det skal, i slike tilfeller, oppnevnes medveileder som er vitenskapelig ansatt ved NMBU.

Hovedveileder har ansvar for at kandidaten har jevnlig kontakt med sine veiledere. Veiledergruppen har et felles ansvar for den faglige oppfølgingen av ph.d.-kandidaten og for at kandidaten deltar i et aktivt forskermiljø med seniorforskere og andre ph.d.-kandidater. Veilederne plikter å holde seg orientert om framdriften i kandidatens arbeid og vurdere den i forhold til prosjektplanen. Veilederne plikter å følge opp faglige forhold som kan medføre forsinket gjennomføring av ph.d.-utdanningen, slik at utdanningen kan fullføres innenfor normert tid.

Veilederne skal gi råd om formulering og avgrensning av tema og problemstillinger, drøfte og vurdere hypoteser og metoder, drøfte resultater og tolkningen av disse, drøfte opplegg og gjennomføring av framstillingen, herunder disposisjon, språklig form, dokumentasjon osv., og gi hjelp til orientering i faglitteratur og datagrunnlag i forhold til bibliotek, arkiv, datainnsamling, osv. Videre bør veilederne gi kandidaten veiledning i forskningsetiske spørsmål knyttet til avhandlingen.

Ph.d.-kandidat eller veileder kan be instituttet kandidaten er tatt opp ved, om å oppnevne ny veileder for kandidaten. Veileder kan ikke fratre før ny veileder er oppnevnt. Instituttet har ansvaret for straks å utpeke ny(e) veileder(e) ved langvarig sykdom, permisjon e.l.

Dersom en ph.d.-kandidat eller veileder finner at den annen part ikke oppfyller sine plikter etter avtalen, skal de ta dette opp med hverandre og i fellesskap søke å finne en løsning på situasjonen. Tvister mellom ph.d.-kandidat og veileder kan bringes inn for behandling ved instituttet. Dersom partene etter drøfting ikke er kommet til enighet om hvordan tvist skal løses, kan veileder eller kandidat be om å få endret veiledningsavtalen. Anmodning om å bli løst fra avtalen skal sendes til instituttet, med kopi til den andre parten i saken.

### Opplæringsdel

#### Formål, innhold og omfang

NMBU har ansvar for å legge til rette for at opplæringsdelen sammen med avhandlingsarbeidet, gir utdanning på høyt faglig nivå og et læringsutbytte som er i samsvar med beskrivelsene i det nasjonale kvalifikasjonsrammeverket. Utdanningen skal være i tråd med internasjonal standard, med gjennomføring av et vitenskapelig arbeid, trening i faglig formidling og innføring i forskningsetikk, vitenskapsteori og vitenskapsmetode. Dersom NMBU ikke selv arrangerer hele opplæringsdelen, skal forholdene legges til rette for at ph.d.-kandidaten får egnet opplæring ved andre institusjoner eller enheter som gir godkjent ph.d.-utdanning. I emner der det ikke foreligger egnet undervisnings­tilbud, kan fritt emne på ph.d.-nivå godkjennes som en del av opplæringsdelen.

Opplæringsdelen skal inneholde emner som totalt gir mellom 30 og 70 studiepoeng (ECTS), etter nærmere spesifikasjoner fra det aktuelle instituttet. Emner i opplæringsdelen skal være på master- eller ph.d.-nivå. Et kurs i forskningsetikk og vitenskapsfilosofi på minimum 5 studiepoeng skal inngå i opplæringsdelen. Elementer som skal inngå i opplæringsdelen bør ikke være eldre enn 2 år ved oppstartdato.

For å få godkjent opplæringsdelen, kreves det for emner på master-nivå karakter B eller bedre, sammenholdt med NMBUs karakterskala. En kandidat som har bestått eksamen i et emne med svakere karakter enn B, har rett til å gå opp på nytt bare én gang i dette emnet for å forbedre karakteren. Emner på ph.d.-nivå godkjennes dersom de er bestått.

#### Kandidatens rettigheter ved permisjon

Ph.d.-kandidater som har foreldrepermisjon fra ph.d.-utdanningen, kan likevel følge undervisning og avlegge eksamener i emner og kurs som skal inngå som en del av kandidatens opplæringsdel under permisjonstiden, i tråd med Lov om folketrygd (folketrygdloven), kapittel 14, § 14-10, fjerde ledd og NAVs rundskriv til § 14-10, fjerde ledd av 18.12.2006, sist endret 30.06.2009.

Hva med andre typer, e.g. sykepermisjon?

### Rapportering

#### Rapportering

NMBU skal ha system for kvalitetssikring av ph.d.-utdanningen. Dette omfatter tiltak for å avdekke manglende progresjon i opplæringsdelen eller avhandlingsarbeidet og mangler ved veiledningen. Instituttene ved NMBU skal ha rutiner for å følge opp mangler som avdekkes.

En del av kvalitetssikringen av ph.d.-utdanningen skal være minimum 3 faste seminarer i opplærings- perioden: et startseminar, en midtveisevaluering og et sluttseminar. Det skal legges særlig vekt på midtveisevalueringen.

I avtaleperioden skal ph.d.-kandidaten årlig levere skriftlige rapporter direkte til instituttet om framdriften i ph.d.-utdanningen. Veilederne leverer årlig egen rapport til instituttet. Rapportene skrives på fastsatt skjema og skal behandles konfidensielt når opplysningene tilsier det.

#### Midtveisevaluering

Midtveisevaluering av doktorgradsarbeidet skal gjennomføres når kandidaten har fullført maks to årsverk av utdanningstiden. Kandidaten skal presentere sitt arbeid og bli evaluert av en gruppe på minst to personer som er oppnevnt av institusjonen. Evalueringsgruppen skal bestå av et medlem fra veiledergruppen og et medlem fra samme institutt eller utenfra. Evalueringsgruppen skal ta stilling til doktorgradsarbeidets faglige status og framdrift, og skal gi tilbakemelding til kandidaten, veiledergruppen og instituttet.

Dersom evalueringsgruppen rapporterer om vesentlige svakheter ved forskningsarbeidet, skal det iverksettes tiltak for å korrigere situasjonen.

### Ph.d.-avhandling

Avhandlingen skal være et selvstendig vitenskapelig arbeid av internasjonal standard og på et høyt faglig nivå når det gjelder problemformuleringer, begrepsmessig presisering, metodisk, teoretisk og empirisk grunnlag, dokumentasjon, behandling av litteratur og framstillingsform.

Avhandlingen skal bidra til å utvikle ny faglig kunnskap og ligge på et faglig nivå som tilsier at den vil kunne publiseres som en del av fagets vitenskapelige litteratur.

Avhandlingen kan bestå av en monografi eller en sammenstilling av flere mindre, vitenskapelige arbeider i artikkelformat. Dersom avhandlingen består av flere mindre arbeider, skal avhandlingen også inneholde et innledningskapittel som i et helhetlig perspektiv sammenfatter og sammenstiller de problemstillinger og konklusjoner som legges fram i delarbeidene, og som dokumenterer sammenhengen i avhandlingen. Ph.d.-kandidaten skal være eneforfatter av sammenfatningen.

Avhandlingen skal inneholde et kort sammendrag på engelsk, og bør inneholde et sammendrag på norsk. I tilfeller hvor ph.d.-kandidaten ikke er eneforfatter, skal både ph.d.-kandidatens og medforfatternes bidrag presiseres ved innlevering av avhandlingen, i form av signerte forfattererklæringer. Det er ph.d.-kandidatens ansvar å innhente disse erklæringene.

Retningslinjer for bruk av forfatteradresser ved NMBU[[3]](#footnote-3) skal legges til grunn for adressering av vitenskapelige publikasjoner som inngår i doktorgradsarbeidet.

Avhandlingen skal skrives på engelsk eller norsk. Dersom ph.d.-kandidaten ønsker å benytte et annet språk, skal det være søkt om dette ved opptak, jf. § 5-1.

Det kan ikke legges restriksjoner på offentliggjøring og publisering av resultater som inngår i doktorgradsarbeidet, med unntak av en på forhånd avtalt utsettelse. Utsettelse av offentliggjøring/publisering kan skje når ph.d.-utdanningen helt eller delvis er finansiert av en ekstern part, for at den eksterne parten skal kunne ta stilling til patentering/kommersialisering.

En eventuell avtalt utsettelse av tidspunktet for offentliggjøring/publisering skal ikke være av lengre varighet enn fire (4) måneder.

Ph.d.-kandidatens rettigheter til bruk av egne resultater, utnyttelse av patenterbare oppfinnelser, opphavsrettigheter m.m., er regulert av Arbeidstakeroppfinnelsesloven og NMBUs egne regler om ansattes rettigheter. Dette gjelder så lenge ikke annet går fram av eventuelle opphavs- og/eller immaterialrettslige avtaler (jf. § 6-1).

#### Arbeid som ikke godtas

Arbeid som har vært godtatt som grunnlag for tidligere eksamener, kan ikke antas til bedømmelse med mindre arbeidet inngår som en mindre del av en avhandling som består av flere, sammenhengende arbeider[[4]](#footnote-4). Data, analyser eller metoder fra tidligere grader kan benyttes som grunnlag for videre arbeid i forbindelse med ph.d.-prosjektet.

Ved bruk av publiserte arbeider kan disse ikke godtas som del av avhandlingen, dersom de ved opptakstidspunkt er eldre enn fem (5) år fra publiseringsdato. Instituttet kan gi dispensasjon fra denne regelen dersom ekstraordinære forhold tilsier det.

### Meldeplikt om arbeidsresultater som har potensial for næringsmessig utnyttelse

Regulering av rettigheter mellom samarbeidende institusjoner skal fastsettes i egen avtale.

NMBUs gjeldende regelverk skal danne utgangspunkt for hvilken meldeplikt ph.d.-kandidater med tilsetting ved NMBU har for arbeidsresultater med næringsmessig potensial som gjøres i arbeidsforholdet.

For ph.d.-kandidater med ekstern arbeidsgiver skal tilsvarende meldeplikt nedfelles i avtale mellom institusjonen, ph.d.-kandidaten og den eksterne arbeidsgiver. For ph.d.-kandidater uten arbeidsgiver, skal tilsvarende meldeplikt nedfelles i opptaksavtalen mellom institusjonen og ph.d.-kandidaten.

## FULLFØRING

### Bedømmelse

#### Grunnlag for bedømmelse

Ph.d.-graden tildeles på grunnlag av:

* godkjent opplæringsdel
* godkjent vitenskapelig avhandling
* godkjent prøveforelesning over oppgitt emne
* godkjent forsvar av avhandlingen i en offentlig disputas

#### Tidsbruk fra innlevering til disputas

Det skal normalt ikke gå mer enn tre (3) måneder fra innlevering av avhandlingen til disputas. Det er hovedveileders ansvar å gjøre instituttet oppmerksom på at innlevering er nært forestående, slik at nødvendige forberedelser kan starte.

### Innlevering

#### Innlevering av avhandlingen

Søknad om å få avhandlingen bedømt kan først leveres når opplæringsdelen er godkjent.

Som vedlegg til søknaden skal følge:

* + Fem innbundne eller heftede eksemplarer av avhandlingen
  + Følgeskjema, inkl. erklæring om at doktorgradsarbeidet ikke er levert inn til bedømmelse ved annen institusjon
  + Skriftlig uttalelse fra hovedveileder, der det går fram om vedkommende anbefaler avhandlingen lagt fram til bedømmelse
  + Bekreftelse på godkjenning av opplæringsdelen
  + Medforfattererklæring fra alle medforfattere

I tillegg til skal det leveres inn en elektronisk versjon av avhandlingen.

Instituttet kan på selvstendig grunnlag avvise søknad om å få avhandlingen bedømt dersom det er åpenbart at avhandlingen ikke holder høy nok vitenskapelig kvalitet og vil bli underkjent av en komité.

Avhandlingen skal være offentlig tilgjengelig senest to uker før disputas, jfr. § 17.2.

#### Behandling av søknaden

Instituttet behandler søknad om å få avhandlingen bedømt. Søknad som ikke fyller kravene i §

13.1 skal avvises.

### Oppnevning av bedømmelseskomité

Når instituttet har godkjent søknad om å få avhandlingen bedømt, oppnevner rektor, på fullmakt fra universitetsstyret, og etter forslag fra instituttet, en komité med minst 3 sakkyndige medlemmer til å bedømme avhandlingen.  
  
Veiledere eller medforfattere kan ikke være medlemmer av bedømmelseskomiteen.   
Komiteen skal settes sammen slik at:

* begge kjønn, såfremt mulig, er representert
* to av medlemmene er uten tilknytning til NMBU, hvorav minst et av medlemmene bør komme fra en anerkjent utenlandsk institusjon
* ett av medlemmene skal være tilsatt ved NMBU i fast stilling, og er også komiteens administrator
* alle medlemmene har doktorgrad eller tilsvarende bedømt førstestillingskompetanse

Forslag til bedømmelseskomité kan ikke fremmes før opplæringsdelen er fullført og godkjent. Forslaget skal begrunnes og bør vise til hvordan komiteen samlet sett dekker avhandlingens fagfelt. Ph.d.-kandidaten skal ha anledning til å gi skriftlige merknader til komiteens sammensetning før forslaget fremmes for rektor.

Ved eventuelle endringer av komiteens sammensetning, eksempelvis sykdom eller permisjon, utpeker rektor, etter forslag fra instituttet, umiddelbart et nytt medlem til bedømmelseskomiteen.

### Bedømmelseskomiteens arbeid

I bedømmelsen av avhandlingen skal det legges spesiell vekt på om avhandlingen fyller kravene i § 10. Det skal foretas en helhetlig vurdering og avveining av sterke og svake sider ved avhandlingen, inkludert vurderinger av om materialet og metodene er tjenlige for de spørsmål som reises i avhandlingen, og om argumentene og konklusjonene som framføres, er holdbare.

#### Innhenting av supplerende opplysninger

Instituttet skal sørge for at komiteens medlemmer mottar “Veiledning om bedømmelse av norske doktorgrader”. Bedømmelseskomiteen kan kreve at ph.d.-kandidatens grunnlagsmateriale og utfyllende eller oppklarende tilleggsinformasjon legges fram. Bedømmelseskomiteen kan be veileder gjøre rede for veiledningen og arbeidet med avhandlingen.

#### Bedømmelseskomiteens innstilling

Komiteen avgir en felles, begrunnet uttalelse til instituttet ph.d.-kandidaten er tatt opp ved (basert på kriteriene i § 10 og § 15-1), om hvorvidt avhandlingen er verdig til å forsvares for doktorgraden. Komiteens uttalelse skal normalt foreligge innen ni (9), senest seks (6), uker etter at avhandlingen er innlevert, og senest 3 uker før planlagt disputas. Tillater komiteen omarbeiding av avhandlingen, løper ny frist fra den dato avhandlingen leveres på nytt.

Det skal gå klart fram av konklusjonen i uttalelsen hvorvidt komiteen:

1. Godkjenner avhandlingen for disputas:

Dersom bedømmelseskomiteen enstemmig godkjenner avhandlingen, kan prøveforelesning og forsvar av avhandlingen gjennomføres.

1. Ikke godkjenner avhandlingen for disputas, men tillater omarbeiding:

Bedømmelseskomiteen kan på grunnlag av den innleverte avhandlingen og eventuelt tilleggsmateriale anbefale at instituttet gir tillatelse til mindre omarbeiding før endelig innstilling foreligger. Komiteen skal i skriftlig form gi en konkret oversikt over hva kandidaten må omarbeide. Dersom instituttet tillater slik omarbeiding, er frist for slik omarbeiding normalt maks. tre (3) måneder. Det skal også fastsettes en ny frist for oversendelse av komiteens endelige innstilling. Vedtak etter denne paragrafen kan ikke påklages av ph.d.-kandidaten.

1. Ikke godkjenner (dvs. underkjenner) avhandlingen:

Dersom komiteen finner at dyptgripende endringer vedrørende teori, hypotese, materiale eller metode er nødvendige for at arbeidet skal kunne anbefales til disputas, skal komiteen ikke anbefale innlevering av samme avhandling i omarbeidet versjon for ny bedømmelse.

En ph.d.-avhandling som ikke er funnet verdig til forsvar, kan bedømmes i omarbeidet utgave tidligst seks (6) måneder etter at instituttet har fattet sitt vedtak.

Instituttet oppnevner ny bedømmelseskomite. Minst ett av medlemmene fra den opprinnelige komiteen bør gjenoppnevnes. Ny bedømmelse kan bare finne sted én gang. Ph.d.-kandidaten skal ved ny innlevering opplyse om at arbeidet tidligere har vært bedømt og ikke blitt funnet verdig til å forsvares

Eventuelle dissenser mellom komitémedlemmene skal grunngis i uttalelsen.

Instituttet formidler bedømmelseskomiteens uttalelse, til ph.d.-kandidaten, som gis frist på 10 virkedager til å fremme skriftlige merknader til uttalelsen. Hvis ph.d.-kandidaten ikke ønsker å fremme merknader, underrettes komiteen snarest skriftlig om dette. Instituttet fatter vedtak i saken.

Dersom det er dissens i komiteen, fremmes saken for universitetsstyret, som kan:

* fatte vedtak uten ytterligere bedømmelse
* søke nærmere avklaring fra bedømmelseskomiteen
* oppnevne to nye sakkyndige som avgir individuelle uttalelser om avhandlingen
* vedta at de to nye sakkyndige skal inngå i en utvidet bedømmelseskomité

Universitetsstyret fatter vedtak i saken på grunnlag av uttalelsen, eventuelle merknader fra ph.d.-kandidaten og eventuelle uttalelser som er innhentet fra de to nye sakkyndige.

Ved innlevering av omarbeidet versjon eller ny avhandling, skal avhandlingen, med mindre særlige grunner taler mot dette, bedømmes av opprinnelig komité.

#### Retting av formelle feil i avhandlingen

#### Et innlevert arbeid kan ikke trekkes tilbake før det er endelig avgjort om det er verdig til å forsvares for ph.d.-graden. Ph.d.-kandidaten kan, etter innlevering, søke om tillatelse til å rette formelle feil i avhandlingen. En fullstendig oversikt over de feil (errata) som ønskes rettet legges ved søknaden. Søknad om retting av formelle feil må leveres senest to (2) uker før komiteens frist for avlevering av innstilling og kan bare skje én gang.

### Institusjonens behandling av bedømmelseskomiteens innstilling

Instituttet fatter, på grunnlag av bedømmelseskomiteens innstilling og kandidatens merknader, vedtak om ph.d.-avhandlingen er verdig til å forsvares.

#### Enstemmig innstilling

Dersom komiteen avgir enstemmig innstilling og instituttet finner å legge den enstemmige innstillingen til grunn for sitt vedtak, fatter instituttet selv vedtak i samsvar med den enstemmige innstillingen.

Dersom instituttet finner at det foreligger begrunnet tvil om hvorvidt komiteens enstemmige innstilling skal legges til grunn, skal instituttet søke nærmere avklaring fra bedømmelseskomiteen og/eller oppnevne to nye sakkyndige som avgir individuelle uttalelser om avhandlingen. Slike tilleggsuttalelser eller individuelle uttalelser skal forelegges ph.d.-kandidaten som gis anledning til å komme med merknader.

Instituttet fatter vedtak i saken på grunnlag av innstillingen og innhentede uttalelser.

#### Delt innstilling

Dersom komiteen avgir delt innstilling og instituttet finner å legge flertallets uttalelser til grunn for sitt vedtak, fatter instituttet vedtak i samsvar med flertallets innstilling. Dersom komiteen avgir delt innstilling og instituttet vurderer å legge mindretallets uttalelser til grunn for sitt vedtak, kan instituttet søke nærmere avklaring fra bedømmelseskomiteen og/eller oppnevne to nye sakkyndige som avgir individuelle uttalelser om avhandlingen. Slike tilleggsuttalelser eller individuelle uttalelser skal forelegges ph.d.-kandidaten som gis anledning til å komme med merknader. Dersom begge de nye sakkyndige slutter seg til flertallets innstilling i den opprinnelige komitéinnstillingen, skal denne følges. Kandidaten skal underrettes om utfallet etter behandling av uttalelser fra de nye sakkyndige.

### Offentliggjøring av avhandlingen

#### Krav til den trykte avhandlingen

Når avhandlingen er funnet verdig til å forsvares, skal ph.d.-kandidaten levere 10 eksemplarer av avhandlingen i godkjent format til universitetsadministrasjonen og til instituttet det antall eksemplarer instituttet fastsetter.

Ph.d.-kandidaten skal levere et kortfattet sammendrag av avhandlingen på engelsk og norsk. Dersom avhandlingen verken er skrevet på engelsk eller norsk, skal det i tillegg leveres et sammendrag på avhandlingens språk. Både avhandlingen og sammendraget skal, gjøres offentlig tilgjengelig og instituttet har ansvar for at dette skjer.

#### Offentliggjøring

Avhandlingen skal være offentlig tilgjengelig senest to (2) uker før offentlig forsvar. Avhandlingen gjøres offentlig i den form den ble innlevert til bedømmelse, men med evt. errata, jf. § 15.3.

Det kan ikke legges restriksjoner på offentliggjøring av en doktorgradsavhandling med unntak av en på forhånd avtalt utsettelse av datoen for offentliggjøring. Slik utsettelse kan finne sted for at NMBU og eventuell(e) ekstern(e) part(er) som helt eller delvis har finansiert ph.d.-utdanningen, skal kunne ta stilling til eventuell patentering. Ekstern part kan ikke stille krav om at hele eller deler av ph.d.-avhandlingen ikke skal kunne offentliggjøres.

Ved publisering av avhandlingen skal kandidater følge gjeldende retningslinjer for kreditering av institusjoner, jf. § 10.

### Prøveforelesning og forsvar av avhandlingen (disputas)

#### Prøveforelesning

Før disputas kan finne sted, skal ph.d.-kandidaten holde en prøveforelesning over oppgitt emne. Prøveforelesningen er en selvstendig del av doktorgradsprøven. Hensikten er å prøve kandidatens evne til å tilegne seg kunnskaper utover avhandlingens tema og evnene til å formidle disse i en forelesningssituasjon.

Bedømmelseskomiteen foreslår tittel på prøveforelesningen, og tittelen kunngjøres for kandidaten ti (10) arbeidsdager før forelesningen skal finne sted. Emnet på forelesningen skal ikke stå i direkte forbindelse med det spesifikke temaet for avhandlingen, men vil typisk ha til hensikt å gi en bredere oversikt over fagområdet. Prøveforelesningen skal skje på engelsk eller norsk dersom ikke annet språk er godkjent.

Dersom instituttet velger å holde prøveforelesningen i forbindelse med disputas, oppgir bedømmelseskomiteen tema for prøveforelesning og forestår selv bedømmingen. Dersom prøveforelesning ikke holdes i forbindelse med disputas, kan instituttet oppnevne en egen komité fastsetter tema for prøveforelesningen. Minst ett av bedømmelseskomiteens medlemmer skal da oppnevnes i komiteen som bedømmer prøveforelesningen.

Komiteen avgjør om prøveforelesningen er bestått eller ikke bestått. Det skal begrunnes dersom prøveforelesningen underkjennes. Prøveforelesningen må være bedømt til bestått før disputasen kan avholdes.

#### Offentlig forsvar av avhandlingen (disputas)

Offentlig forsvar av avhandlingen skal finne sted etter at prøveforelesningen er avholdt og godkjent, og innen to (2) måneder etter at institusjonen har funnet avhandlingen verdig til å forsvares. Tid og sted for disputasen skal offentliggjøres minimum 10 virkedager før disputas, sammen med opplysninger om hvordan avhandlingen er offentliggjort.

Disputasen skal foregå på engelsk eller norsk med mindre bedømmelses­komiteen godkjenner et annet språk. Det skal normalt være to ordinære opponenter. De to opponentene skal være medlemmer av bedømmelseskomiteen.

Disputasen ledes av instituttleder eller den instituttleder utpeker til dette. Den som leder disputasen, gjør kort rede for innleveringen og bedømmelsen av avhandlingen og for prøveforelesningen. Deretter gjør kandidaten rede for hensikten med og resultatene av det vitenskapelige arbeidet. Første ordinære opponent innleder diskusjonen, og andre ordinære opponent avslutter diskusjonen. Etter at begge opponenter har avsluttet sin opposisjon, gis de øvrige tilstedeværende anledning til å kommentere *ex auditorio*. En av opponentene avslutter opposisjonen, og disputasleder avslutter disputasen.

Disputasen skal være en faglig diskusjon mellom opponenter og kandidat vedrørende problemformuleringer, metodisk, empirisk og teoretisk grunnlag, dokumentasjon og framstillingsform.

Det bør legges spesiell vekt på å få etterprøvd holdbarheten av viktige konklusjoner som kandidaten har trukket i sitt arbeid. Problemstillingene som opponentene velger å forfølge, behøver ikke være begrenset til de som er omtalt i komiteens uttalelse om avhandlingen.

Bedømmelseskomitéen avgir innstilling til instituttet der den gjør rede for hvordan den har vurdert forsvaret av avhandlingen. Innstillingen skal vurdere avhandlingens nivå i forhold til internasjonal standard i faget, og konkludere med om disputasen godkjennes eller ikke. Dersom disputasen underkjennes, skal dette begrunnes.

### Godkjenning av prøveforelesning og disputas

Instituttet fatter vedtak om godkjenning av prøveforelesning og disputas på grunnlag av bedømmelseskomiteens innstilling.

Dersom bedømmelseskomiteen ikke godkjenner prøveforelesningen, må det avholdes ny prøveforelesning. Ny prøveforelesning må holdes over nytt emne og senest seks (6) måneder etter første forsøk. Ny prøveforelesning kan bare holdes én gang. Forelesningen bedømmes, så vidt mulig, av den opprinnelige komitéen.

Dersom disputasen ikke godkjennes, kan ph.d.-kandidaten forsvare avhandlingen på nytt én gang. Instituttet fastsetter tidspunkt for ny disputas. Disputasen bedømmes, så vidt mulig, av den opprinnelige komitéen.

### Tildeling av graden og vitnemål

På grunnlag av instituttets innberetning om at opplæringsdelen, avhandlingen, prøveforelesning og disputas er godkjent, kreerer universitetsstyret kandidaten til philosophiae doctor. Vitnemål skal inneholde opplysninger om tittelen på avhandlingen, tema for prøveforelesning, godkjente emner i opplæringsdelen, veiledere og bedømmelses­komiteens medlemmer. Vitnemål signeres av rektor og forskningsdirektør.

### Vedlegg til vitnemål (Diploma Supplement)

Institusjonen skal utstede vitnemålstillegg i tråd med gjeldende retningslinjer for

Diploma Supplement.

### Fellesgrader og cotutelle-avtaler

NMBU kan inngå samarbeid med en eller flere norske eller utenlandske institusjoner om samarbeid i form av fellesgrader eller cotutelle-avtaler.

#### Fellesgrader

Med fellesgrader menes et samarbeid mellom flere institusjoner, der alle i fellesskap har ansvar for

opptak, veiledning, gradstildeling og annet som er beskrevet i disse forskriftene. Samarbeidet organiseres normalt i et konsortium og reguleres i avtale mellom konsortiedeltakerne. For fullført fellesgrad utstedes felles vitnemål i form av: a) et vitnemålsdokument utstedt av alle konsortie-medlemmene, b) et vitnemål fra hver av konsortiedeltakerne, eller en kombinasjon av a) og b).

Fellesgrader skal normalt bare inngås dersom det fra før er et etablert, stabilt faglig samarbeid mellom institusjonen og minst en av de andre konsortiedeltakerne. Universitetsstyret vedtar nærmere retningslinjer for fellesgradssamarbeid, herunder mal for samarbeidsavtaler.

#### § 23.2. Cotutelle-avtaler

Med cotutelle-avtaler menes felles veiledning av ph.d.-kandidater og samarbeid om utdanning av ph.d-kandidater. Cotutelle-avtalen inngås for hver enkelt kandidat og må bygge på et stabilt, faglig institusjonelt samarbeid.

#### Krav ved fellesgrader og cotutelle

Kvalifikasjonskrav for opptak, krav om at avhandlingen skal være offentlig tilgjengelig, krav om offentlig disputas med en habil bedømmelseskomité kan ikke fravikes.

Avtaler om fellesgrad og cotutelle må som et minimum regulere opptak, finansiering, opplæringsdel, veiledning, opphold ved institusjonene, rapporteringsplikt, avhandlingens språk, avhandlingens form, bedømmelse, gradstildeling, vitnemål og rettigheter til resultater. Avtalen undertegnes av rektor.

Ph.d.-utdanningen ved samarbeidsinstitusjonen må også ha et omfang av tre års normert studietid. Kandidaten må tas opp ved begge institusjonene.

## KLAGE, IKRAFTTREDELSE OG OVERGANGSBESTEMMELSER

### Klage

#### Klage over avslag på søknad om opptak, vedtak om opphør av studierett, klage over avslag på søknad om godkjenning av elementer i opplæringsdelen

Avslag på søknad om opptak, vedtak om tvungen avslutning og klage på søknad om godkjenning av elementer i opplæringsdelen kan påklages etter reglene i forvaltningslovens §§ 28 flg. Grunngitt klage sendes instituttet. Blir avslaget opprettholdt, sendes klagen til den sentrale klagenemnda ved NMBU til endelig avgjørelse.

#### Klage over eksamen i opplæringsdelen

Eksamener som er avlagt under opplæringsdelen, kan påklages etter Lov om universiteter og høyskoler 1. april 2005, § 5-3 ”Klage over karakterfastsetting” og § 5-2 ”Klage over formelle feil ved eksamen”. Behandling av mistanke om fusk eller forsøk på fusk følger NMBUs fastsatte rutiner for dette.

#### Klage over avslag på søknad om bedømmelse, ikke godkjent avhandling, prøveforelesning eller disputas

Avslag på søknad om å få avhandlingen bedømt og vedtak om ikke godkjent avhandling, prøveforelesning eller disputas kan påklages etter reglene i forvaltningslovens §§ 28 flg.

Grunngitt klage sendes instituttet, som kan oppheve eller endre vedtaket hvis det finner klagen begrunnet. Dersom instituttet ikke tar klagen til følge, sendes klagen til NMBUs sentrale klagenemnd til avgjørelse. Klageinstansen kan prøve alle sider ved det påklagede vedtak.

Dersom instituttet eller klageinstansen finner grunn til det, kan det oppnevnes enkeltpersoner eller et eget utvalg som skal foreta en vurdering av den foretatte bedømmelse og de kriterier denne bygger på, eller til å foreta en ny eller supplerende sakkyndig vurdering.

### Ikrafttredelse

Forskriften trer i kraft fra og med xx.xx.2014. § 15 gjelder for kandidater som leverer inn avhandlingen fra og med xx.xx.2014. Samtidig oppheves forskrift av 05.03.2009 for graden philosophiae doctor (ph.d.) ved Universitetet for miljø- og biovitenskap og forskrift av 15.12.2011 for graden philosophiae doctor (ph.d.) ved Norges veterinærhøgskole.

1. Omfatter bl.a. NMBUs kvalitetsikringssystem for utdanning, rutiner for kvalitetssikring av forskning og forskningsdata osv. [↑](#footnote-ref-1)
2. For kandidater som er tilsatt ved NMBU er oppstartsdato lik tiltredelsesdato i stillingen, for andre kandidater er oppstart dato lik dato for start på doktorgradsarbeidet. [↑](#footnote-ref-2)
3. <https://www.nmbu.no/sites/default/files/pdfattachments/NMBU_forfattaradresser_v2.pdf> [↑](#footnote-ref-3)
4. Arbeid som inngår i veterinær diplomatutdanning og forskerlinja ved veterinærstudiet, kan likevel godtas. [↑](#footnote-ref-4)